Haf 10
?Famle Wosip i Wan Taem Blong Mekem Wanem?
Stat long taem bifo, Jehova i wantem we olgeta long famle oli joen wanples blong mekem ol samting. Olsemia, oli fren gud wetem Hem, mo oli fren gud insaed long famle. (Dutronome 6:6, 7) From samting ya, ol famle we oli Witnes blong Jehova oli makemaot wan stret taem evri wik blong mekem Famle Wosip. Oli tokbaot ol save blong God we oli nidim long laef blong olgeta, mo oli mekem long wan fasin we evriwan oli glad blong storian. Nating se yu stap yu wan, yu save yusum taem blong Famle Wosip blong stadi long wan samting long Baebol, we bambae i pulum yu yu kam klosap moa long God.
Wan taem blong fren moa wetem Jehova. “Yufala i mas stap klosap long God, nao hem bambae i kam stap klosap long yufala.” (Jemes 4:8) Taem yumi ridim Baebol yumi save Jehova moa, from we yumi ridim stori blong ol fasin mo ol wok blong hem. I gud ol famle oli ridim Baebol long bigfala voes blong statem Famle Wosip evri wik. Maet oli folem program blong ridim Baebol long Skul Blong Trenem Yumi Blong Tij. Evriwan long famle oli save ridim wan smol haf. Biaen, oli tokbaot samting we oli lanem.
Wan taem blong fren moa insaed long famle. Taem famle i joen wanples blong stadi Baebol, man mo woman tufala i fren moa, mo papa mama tufala i fren moa wetem ol pikinini tu. Famle Wosip i mas wan taem we i spesel long evriwan long famle, mo i mas wan taem blong glad mo pis. Taem papa mama tufala i jusum ol samting blong tokbaot wetem pikinini, tufala i mas tingbaot se ol pikinini oli smol no oli bigwan. Maet tufala i jusum sam save long Wajtaoa no Wekap! Oli save tokbaot wan trabol we ol pikinini oli fesem long skul, mo rod blong winim trabol ya. Maet oli sing long ol singsing blong miting. Afta we oli mekem Famle Wosip, oli save dring ti mo kakae smol.
Taem ya we famle i joen wanples evri wik blong mekem wosip, hem i spesel, from we bambae i givhan long famle blong i laekem tumas Tok blong God. Sipos yufala i traehad, bambae Jehova i blesem yufala.—Ol Sam 1:1-3.
?Blong wanem yumi mas makemaot wan naet evri wik blong mekem Famle Wosip?
?Papa mama i save mekem wanem blong evriwan oli harem gud long Famle Wosip?
cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn